Diari Oficial de la Generalitat Valenciana


Sumari del DOGV 4650, del 15-12-2003 (2003/13485)

ORDE de 4 de desembre de 2003, de la Conselleria d'Indústria, Comerç i Turisme, sobre concessió d'ajudes en matèria de prevenció de riscs laborals i seguretat industrial en mineria i pirotècnia per a l'exercici pressupostari 2004.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13309


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * ajuda a les empreses
    * associació professional
    * organització patronal
    * ajuda pública
    * explosiu
    * focs artificials
    * suport econòmic
    * seguretat en el treball
    * indústria minera

ORDE de 4 de desembre de 2003, de la Conselleria d'Indústria, Comerç i Turisme, sobre concessió d'ajudes en matèria de prevenció de riscs laborals i seguretat industrial en mineria i pirotècnia per a l'exercici pressupostari 2004. [2003/S13075]
  
L'activitat minera i la de fabricació d'artificis pirotècnics conformen dos sectors en els quals com a conseqüència de les condicions pròpies d'estes indústries hi ha, a més a més dels riscs que puguen trobar-se en altres sectors d'activitat, alguns de molt específics. Tradicionalment, en estos sectors ha existit una elevada sinistralitat laboral, per la qual cosa cal unir esforços mitjançant la col·laboració de les parts implicades: administracions, empreses i treballadors, en el marc de les respectives competències i responsabilitats.
  
La Llei 31/1995, de 8 de novembre, de Prevenció de Riscs Laborals, en l'article 5 establix que la política en matèria de prevenció tindrà per objecte la promoció de la millora de les condicions de treball, dirigida a elevar el nivell de protecció i de seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a la millora de les condicions de seguretat i salut en el treball i la reducció dels riscs laborals, la investigació o el foment de noves formes de protecció i la promoció d'estructures eficaces de prevenció.
  
La indicada Llei de Prevenció de Riscs, igualment, establix en la disposició derogatòria única, que no afecta la vigència de les disposicions especials sobre prevenció de riscs professionals en les explotacions mineres, incloses en el capítol IV de Reial Decret 3.255/1983, de 21 de desembre, pel qual s'aprova l'Estatut del Miner, i en les seues normes de desenvolupament, i també les del Reial Decret 2.857/1978, de 25 d'agost, pel qual s'aprova el Reglament General per al Règim de la Mineria, i el Reial Decret 863/1985, de 2 d'abril, pel qual s'aprova el Reglament General de Normes Bàsiques de Seguretat Minera, i les seues disposicions complementàries. D'altra banda, en l'article 7, s'assenyala que, entre altres, les funcions relacionades amb la promoció de la prevenció continuaran sent desenvolupades, en allò que fa referència a treballs en mines, pedreres i túnels que exigisquen l'aplicació de tècnica minera, als que impliquen fabricació, transport, emmagatzematge, manipulació i utilització d'explosius o l'ús d'energia nuclear, pels òrgans específics prevists en la seua normativa reguladora.
  
La Llei 21/1992, de 16 de juliol, d'Indústria, té per objecte, en d'altres, la prevenció i limitació dels riscs, i també la protecció contra accidents i sinistres capaços de produir danys o perjudicis a les persones, la flora, els béns o el medi ambient, derivats de l'activitat industrial o de la utilització, el funcionament i el manteniment de les instal·lacions o els equips.
  
La Comunitat Valenciana, d'acord amb el que s'ha previst en l'Estatut d'Autonomia, té atribuïdes competències en matèria de règim miner i industrial. En l'exercici d'estes competències procedix a establir un règim d'ajudes que tendisca a aconseguir la promoció de la prevenció de riscs laborals i de la seguretat industrial en les empreses dels sectors miner i pirotècnic radicades a la Comunitat Valenciana.
  
Finalment, s'assenyala que les ajudes que es concedisquen d'acord amb el que s'ha previst en la present orde ho seran en el marc del Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/30 de 13 de gener de 2001).
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes per al desenvolupament d'accions en matèria de prevenció de riscs laborals, de seguretat industrial i de qualitat en les activitats minera i pirotècnica, desenvolupades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2004.
  
2. El règim d'ajudes serà d'aplicació de la manera que es determina en els següents articles.
  
Article 2. Accions susceptibles de suport
  
1. Les ajudes podran anar destinades a les actuacions següents:
  
a) Formació i informació:
  
Accions formatives i informatives, incloent-hi la realització, l'edició i la divulgació dels documents, manuals, etc., en qualsevol suport físic (paper, cinta vídeo) o magnetòptic (CD, DVD), l'objectiu fonamental de les quals siga aconseguir una bona qualificació tècnica dels treballadors i empresaris dels indicats sectors a la Comunitat Valenciana, amb la finalitat d'incrementar la seguretat industrial i la qualitat i reduir l'accidentalitat a les explotacions mineres, als establiments de benefici i als tallers de pirotècnia, que inclouran, entre altres, les següents:
  
- Formació general sobre prevenció de riscs laborals, seguretat industrial i qualitat.
  
- Formació específica sobre maneig de maquinària, processos, productes i qualitat.
  
- Informació i divulgació en matèria de prevenció de riscs laborals, seguretat industrial i qualitat.
  
b) Foment:
  
Accions relacionades amb el diagnòstic de situacions, sectors i activitats de risc i amb l'elaboració, edició i divulgació (en qualsevol suport) d'estudis, investigacions, auditories, projectes, documents, guies i manuals tècnics o unes altres actuacions, l'objectiu fonamental de les quals es relaciona amb la millora de la seguretat industrial, la qualitat i la prevenció de riscs laborals en mineria i pirotècnia.
  
c) Factors humans:
  
- Accions l'objectiu fonamental de les quals es relaciona amb l'elaboració a la Comunitat Valenciana de campanyes o activitats específiques incloent-hi la realització, l'edició i la divulgació(en qualsevol suport), dirigides a aconseguir un nivell adequat de competència en tots els treballs desenvolupats a les explotacions mineres, establiments de benefici i tallers de pirotècnia.
  
- Actuacions o estudis que basant-se en el comportament humà tracten de millorar les condicions de seguretat.
  
2. Les ajudes que s'establixen en esta orde tindran la consideració de subvencions a fons perdut.
  
3. Les subvencions concedides podran arribar a una quantia màxima de fins al 100 per cent del cost total de les activitats que s'han de realitzar, de conformitat als següents criteris:
  
a) Per a les empreses definides en l'apartat a) de l'article 3 (empreses que desenvolupen activitats mineres o de fabricació de productes pirotècnics en tallers de pirotècnia oficialment autoritzats, dins del territori de la Comunitat Valenciana): la subvenció màxima possible serà de fins al 50 per cent del cost total subvencionable del projecte o l'acció, sense que en cap cas l'import màxim de la subvenció atorgada per actuació puga superar la quantitat de 24.030 euros.
  
b) Per a les entitats indicades en l'apartat b) de l'article 3 (associacions empresarials amb implantació en el sector miner o pirotècnic, els col·legis professionals, les associacions professionals i les fundacions relacionats amb qualsevol dels dos sectors, o amb les matèries objecte de la present convocatòria): la subvenció màxima possible podrà arribar fins al 100 per cent del cost total subvencionable del projecte o l'actuació sol·licitada.
  
En el cas d'actuacions formatives, seran subvencionables els conceptes imputables a l'acció formativa i les despeses necessàries per a la seua realització.
  
4. No serà subvencionable en cap tipus d'actuació:
  
- L'IVA satisfet per l'adquisició de béns o servicis, i en general, qualsevol impost pagat pel beneficiari.
  
- Les despeses financeres conseqüència del projecte o l'actuació.
  
- Les despeses d'adquisició de béns mobles i equips informàtics, si és el cas.
  
- Les despeses d'assistència i manteniment dels alumnes, si és procedent.
  
- Les despeses de personal propi i les ocasionades pels consums habituals utilitzats per al normal funcionament i desenvolupament de les funcions inherents als beneficiaris.
  
5. L'import de les presents ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Podran ser beneficiaris de les ajudes:
  
a) Les empreses que desenvolupen activitats mineres o de fabricació de productes pirotècnics en tallers de pirotècnia oficialment autoritzats, dins del territori de la Comunitat Valenciana.
  
b) Les associacions empresarials amb implantació en els sectors miner o pirotècnic, els col·legis professionals, les associacions professionals i les fundacions relacionats amb qualsevol dels dos sectors, o amb les matèries objecte de la present convocatòria.
  
CAPÍTOL II
  
Procediment
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Indústria i Investigació Aplicada i es presentaran, en l'imprés normalitzat, al Registre General de la Conselleria d'Indústria, Comerç i Turisme o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa que el sol·licitant està al corrent en les obligacions tributàries i davant la Seguretat Social, que a continuació s'indica, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost. Quan el sol·licitant es trobe exempt de l'esmentat impost, acreditarà esta circumstància mitjançant declaració responsable.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia, Hisenda i Ocupació li cedisca la informació.
  
c) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Turisme i no hi hagen experimentat variació.
  
d) Memòria descriptiva de l'actuació per a la qual se sol·licita l'ajuda i la seua repercussió en relació amb la prevenció de riscs laborals o la millora de la seguretat industrial en mineria o pirotècnia, amb indicació del lloc de desenvolupament, amb indicació de les fases i els terminis de realització i acabament que necessàriament serà dins de l'exercici 2004, i també pressupost detallat per partides o factures proforma. En tot cas, s'especificarà la quantia global de la despesa i la quantia de l'ajuda sol·licitada. Així mateix, s'inclourà informació d'interés en relació amb els criteris de valoració establits en l'article 5. Per a les accions de formació, es desglossarà el pressupost tenint en compte: naturalesa de l'acció formativa, àmbit d'aplicació (col·lectiu/empresa), consum de material per a pràctiques, lloguers i utilització d'equips, direcció, coordinació i publicitat, despeses de professorat, mitjans didàctics i personal auxiliar, altres obligacions imprescindibles per a la materialització del curs o l'activitat formativa.
  
e) Declaració responsable, si és procedent, de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en què s'empara, o, si és el cas, declaració que no se n'ha rebuda cap.
  
3. Les sol·licituds es presentaran amb anterioritat a l'inici de l'execució del projecte o l'actuació.
  
4. Els sol·licitants podran executar els projectes a partir de l'1 de gener de 2004, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'endemà de la publicació de la present ordre en el Diari Oficial de la Generalitat Valenciana i el 4 de febrer de 2004.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
Article 5. Criteris d'avaluació de les sol·licituds
  
Per a la concessió de les ajudes es valorarà especialment:
  
a) El grau d'adequació dels projectes o actuacions a l'objectiu d'estes ajudes, la reducció de les causes de sinistralitat en les activitats mineres i pirotècniques, foment de la seguretat i la qualitat.
  
b) La naturalesa i l'interés del projecte d'acord amb el que s'ha especificat en l'article 2.
  
c) La incidència de l'acció sobre el major nombre de beneficiaris.
  
d) La incidència de l'actuació sobre el major nombre de subsectors de cada sector.
  
e) La menor grandària de l'empresa.
  
f) Que l'activitat o les activitats formatives específiques formen part del desenvolupament d'un programa general de formació en seguretat o en qualitat establit o dissenyat pel sol·licitant per a un subsector o sector concret.
  
g) Les actuacions de formació en seguretat teòrica o teoricopràctica de treballadors en el mateix centre de treball, o en instal·lacions situades a la mateixa localitat, quan aquella formació s'impartisca a treballadors pertanyents a diferents empreses o centres de treball.
  
h) Que l'entitat sol·licitant dispose de seu o delegació a la Comunitat Valenciana.
  
i) La major aportació econòmica de l'entitat sol·licitant.
  
j) La formulació de propostes fàcilment aplicables per les empreses per a la millora de la seguretat de les persones i les instal·lacions.
  
k) La repercussió sectorial/subsectorial o territorial de l'actuació.
  
l) El caràcter innovador i demostratiu del projecte.
  
m) L'experiència i els mitjans utilitzats per l'entitat i/o els professionals en la realització de les accions en els sectors de la mineria i/o la pirotècnia.
  
n) Els cursos de formació específica enfront dels generals.
  
o) La formació impartida per entitats alienes a les quals pertanyen aquells a qui s'adreça.
  
Article 6. Estudi i avaluació de les sol·licituds
  
1. Per a l'estudi i l'avaluació de les sol·licituds presentades i l'elaboració de les corresponents propostes de concessió o denegació de les subvencions i, si és el cas, determinació de la quantia de l'ajuda, es crea una Comissió d'Avaluació, presidida pel director general d'Indústria i Investigació Aplicada el vicepresident de la qual serà el cap de l'Àrea d'Ordenació, Seguretat Industrial i Minera. Seran vocals el cap del Servei Territorial d'Indústria de cada província de la Comunitat Valenciana i el cap del Servei de Mines que, a més a més, actuarà com a secretari d'esta.
  
2. L'avaluació s'efectuarà atenent els criteris de prioritat definits en l'article 5.
  
3. El règim jurídic de la Comissió és l'establit en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 7. Resolució de la concessió d'ajudes
  
1. La Direcció General d'Indústria i Investigació Aplicada podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Avaluades les sol·licituds, el conseller d'Indústria, Comerç i Turisme dictarà resolució de concessió d'ajudes, a proposta de la Direcció General d'Indústria i Investigació Aplicada, que fixarà expressament la quantia i incorporarà, si és el cas, les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
3. La resolució es notificarà als interessats en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de quatre mesos comptats des de la data de l'acabament del termini de presentació de sol·licituds. Transcorregut el dit termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a la dita concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte o l'actuació i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte o l'acció als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General d'Indústria i Investigació Aplicada, pels seus mitjans o a través dels seus serveis territorials, realitzarà el control i seguiment dels projectes o actuacions per mitjà de les inspeccions que estime necessàries, i emetrà certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte o de les fases previstes i, en tot cas, fins al
  
7 de novembre de 2004, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
  
a) Factures i la resta de documents justificatius de la despesa efectuada expedits d'acord amb la normativa vigent.
  
b) Acreditació, si és el cas, del compliment de les obligacions i les condicions que s'hagueren establit en la resolució de la concessió de l'ajuda.
  
Article 11. Minoració i resolució de les ajudes
  
1. L'alteració d'alguna de les característiques de l'acció aprovada, l'incompliment de condicions i terminis establits en la resolució, la no-execució parcial de la despesa aprovada, la insuficient justificació de les despeses efectivament realitzades i la concessió d'altres ajudes públiques o privades amb posterioritat a la presentació de la sol·licitud si en el seu conjunt excedixen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i altres circumstàncies que originaren l'atorgament de la subvenció, la variació de la finalitat de l'acció o la falta de justificació de la realització del projecte o l'actuació, donarà lloc a la incoació per l'òrgan competent per a la concessió de les ajudes del corresponent expedient que podrà acabar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2004.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2004, per mitjà d'orde de la Conselleria d'Indústria, Comerç i Turisme es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Disposicions finals
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor l'endema de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria,Comerç i Turisme